《送周茂叔殿丞》
宋代·吕陶

高帆飏汉水，六月南风温。下流乘涨怒，一日千里奔。

湍威雷霆系，石势龙虎蹲。漂摇波涛际，渺漫天地昏。

君心浩溟渤，目笑众水烦。外任安济德，中养澄静源。

青云露三峡，寄傲开琴樽。白日满平楚，放怀清梦魂。

夷险既一致，卷舒惟义存。未易泛沧浪，时平斯道尊。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。